O novo decreto é puro teatro, falsidade camuflada, estudado simulacro. - Coordenadora de Equipas de Normalización Lingüística de Ferrolterra\nO novo decreto é puro teatro, falsidade camuflada, estudado simulacro.\nO pasado sábado presentouse na Consellería de Educación o Anteproxecto do Decreto de plurilingüismo. Que curioso! xa presentaron o borrador en plenas vacacións de Nadal e agora volven escoller un día non lectivo, só lles faltou facelo pola noite para salvar a exclusiva , como os famosos. Se se descoidan non se decata nin o propio Anxo Lorenzo, Secretario Xeral de Política Lingüística, que hai uns días dixo que descoñecía a data de presentación.\nNon se entende que se fagan as cousas deste xeito se non é porque hai algo que agochar ou algo que temer. Agochar xa non se pode agochar nada, pois á vista está que a nosa lingua propia foi vendida por unha presa de votos. Polo que se deduce que o que temían era outra gran demostración de forza popular coma a do pasado xaneiro no Obradoiro.\nPero algo feito así non pode saír ben, para empezar non hai ninguén contento. O Novo Decreto, utópico, ambiguo, tépedo, hipócrita, manipulado, pensado para enganar a todos e para aniquilar a lingua galega , non lle gusta a ninguén.\nPor unha banda, están furiosos e decepcionados os que se crían donos da “lingua” porque a compraran cos seus votos para matala. Eles que se chaman – supoño que ironicamente- bilingües, querían asasinala dun só golpe, inmediatamente e agora atópanse con que este decreto está pensado para exterminala, pero paseniñamente ,con disimulo, querendo quedar de conciliadores incomprendidos polas masas manipuladas.\nResulta que toda a montaxe que orquestraron de realizar enquisas aos pais, de prometer un ensino á carta , de que cada un estudase as materias na lingua da súa preferencia, de nenos trilingües..... quedou nun quero, pero non podo, ou talvez nun podo pero non quero, que non lles gusta nin un chisco aos bilingües.\nPor outra banda estamos aqueles que seguimos sen poder crer que se vaia facer realidade o que consideramos terrorismo contra a nosa lingua propia. A Sociolingüística chama a isto que se está preparando co novo decreto “glotofaxia ou canibalismo lingüístico” nin máis nin menos que permitir que unha lingua trague a outra.\nNin o clamor popular, nin as peticións de numerosas asociacións culturais, veciñais, parroquiais... da Real Academia da Lingua, das Universidades, da maioría dos partidos políticos, das APAS, dos profesores, dos sindicatos, das personalidades máis relevantes de Galiza.... foron capaces de que os responsables desta atrocidade fixesen unha mínima reflexión. Limitáronse a cambiar aqueles aspectos do decreto nos que se lles fora tanto a man que nin eles mesmos eran capaces de defendelos ou aqueloutros que raiaban a ilegalidade, e novamente preocupáronse máis dos votos que venderan que do futuro da nosa lingua.\nPariron un decreto cunha carga de veleno concienciudamente calculada para xerar conflito nos centros escolares , que deixa en total desprotección ao profesorado que ten que dar as clases en galego e que só garante a aprendizaxe da lingua que xa a tiña garantida, a lingua castelá. É un camiño deseñado conscientemente para chegar á súa meta, o monolingüismo en castelán. Non lles importa que o galego quede como unha lingua ritual, enxebre, voluntaria na escola.... iso , incluso lles parece desexable.\nPasádeo, pero con cautela, que non saiban que o sabemos!\nEsta información é moi confidencial , moi, moi secreta, unha auténtica exclusiva. Aínda non está totalmente confirmado, pero a través dunha filtración, sábese que se os responsables da Xunta non conseguen meter ao galego no “gueto” coa nova lei , teñen na recámara un decreto incluso máis sorprendente e surrealista ca este. Un auténtico foguete!. Na súa elaboración dis que contaron coa colaboración de Rosa Díez, especialista en galegos e galeguismo, como todos sabemos. Chámase Decreto de Residencia por Lingua. É anovador, orixinal e á altura de miras dos nosos dirixentes autonómicos.\nTrátase de dividir a poboación de Galicia en dous grupos: os galegofalantes e os castelanfalantes e repartilos en distintas aldeas, pobos, vilas e cidades. Cada catro anos, igual ca no ensino primario e secundario, os habitantes deberán cambiar de lingua e está por ver se de pobo tamén. Isto soluciónalles o atranco e a mala sorte que teñen ao ter que gobernar unha comunidade na que conviven dúas linguas, e todo por culpa desas xentes que teñen a rara teima de querer conservar a lingua propia. Que obstinados, que turróns!\nAdemais, con esta solución poderían facer un seguimento para confirmar se é certo iso de que a lingua galega limita, porque está acomplexada e ensimesmada, como dixo o Conselleiro de Cultura, e á vez preservarían os castelanfalantes do contaxio de perturbacións nacionalistas.\nEstán ultimando aínda onde situar os amabilingües. Non saben se será por sorteo, se farán unha consulta pública, un remuíño de ideas ou se empregaran cotas de compensación.\nPor outro lado o traballo da Nova toponimia para os pobos castelanfalantes xa o teñen case feito: El Desván de los Monjes, Toro, Puentenuevo, Puebla, Sampayo...\nSe ratificasen esta lei estariamos aínda un chanzo máis arriba no referente a convivencia lingüística, o que non é fácil, porque coa lei que veñen de presentar clandestinamente, xa estamos na elite de galego-apartheid destinada a evitar o perigo de que “A cultura galega poida ser un muro para o futuro” como xa dixo o noso Conselleiro de Educación. Seguro que ata recibiremos felicitacións do Consello de Europa e todo.\nEsperemos que se a aproba nos avisen con máis tempo por se debemos preparar a mudanza ao termos que cambiar de pobo.\nComentarios (0) - Categoría: Opinión - Publicado o 25-03-2010 21:24


GALIÑA DE MOS: octubre 2013\nO sabor da Galiña de Mos engancha.\nO xornal El Progreso titula así a información sobre a Exposición e Degustación que se celebrou na parroquia de San Xiao de Mos, en Castro de Rei, Lugo.\nA xornada foi un éxito, xa que se superaron amplamente as espectativas. Catro criadores da raza criaron os 200 galos e galiñas que se ofreceron no menú, que incluía ademáis da carne, un ovo de Galiña de Mos frito ademáis de postre de tarta de améndoas e queixo, de produtores locais. Repartíronse máis de 750 menús nunha carpa específica.\nDesde primeiras horas da mañá cociñáronse as carnes e a partir da unha do mediodía comezouse a servir o menú.\nHoubo tamén unha exposición de exemplares de Galiña de Mos, na que participaron dez criadores da comarca da Terra Chá e tamén unha exposición de artesanía e de maquinaria antiga.\nExpo Degustación da Galiña de Mos\nO domingo 27 de outubro, a parroquia de San Xiao de Mos, no concello de Castro de Rei, Lugo, celebra no campo da festa a exposición e degustación\nque todos os anos fan para promocionar a nosa raza, que leva o nome do seu pobo.\nUn grupo de veciños e criadores organizarán en colaboración co concello de Castro de Rei, unha degustación que se servirá nunha carpa para preto de 1.000 comensais.\nNunha carpa anexa, haberá exposición de exemplares de Galiña de Mos, de criadores da zona e da comarca da Terra Chá, patrocinada polo concello de Castro de Rei en colaboración con Avimós.\nHaberá tamén diversas actividades como unha exposición de maquinaria antiga, feira de artesanía e diversas actuacións que animarán a xornada festiva.\nA Galiña de Mos estivo no mercado SonDaqui\nNo mercado de San Agustín, na Coruña, celebrouse o día 12 de outubro un mercado de produtos de proximidade, no que houbo diversas actividades entre as que estaban ademáis da venda de produtos agroalimentarios, xornadas científicas co nome "Consume local, consume calidade".\nAo mercado asistíu a criadora de Galiña de Mos Mari Luz Gómez e o seu fillo Jaime, que venderon ovo da nosa raza.\nTamén houbo un showcooking ofrecido polo restaurador Eduardo Pardo, que cociñou uns galos ofrecidos pola criadora Mariña Grille. Adrián, o seu sobriño, informou aos presentes dos métodos de cría que se lle ofrecen aos galos na súa granxa e o cociñeiro explicou como fixo a preparación das carnes e da súa impresión. O Director Técnico de Avimós, Diego Rois, falou das propiedades da raza e das características das súas carnes.\nA xornada foi un grande éxito que demostra o futuro dos circuitos curtos de comercialización.\nSabes a diferenza entre o normal e o natural?\nFantástico vídeo feito en Australia por unha organización que traballa a prol dos animais. Non é necesario saber inglés... enténdese perfectamente.\nLembremos que na avicultura artesanal en Galicia, as aves críanse ao aire libre, de xeito natural.\nResultados de Expolugo 2013\nNo Pazo de Feiras e Congresos de Lugo celebrouse os días 5 e 6 de outubro, unha nova edición do certame Expolugo. Nesta edición a Deputación de Lugo, a Fundación Feiras e Exposicións de Lugo e Avimós, organizaron un Concurso-Exposición Monográfico provincial da raza Galiña de Mos, no que participaron 40 exemplares. Os resultados foron os seguintes:\nGalo Mos durante a primeira quincena de outubro nun restaurante de Lugo\nDesde este venres dia 4 poderase degustar o Galo da nosa raza no restaurante "SAN LAZARO" en Lugo, situado na nacional VI fronte ao Pazo de Feiras e Congresos de Lugo.\nOs exemplares proceden da granxa de aviculturá artesá Chousa do Lea, en Castro de Rei, Lugo.\nEste fin de semana, os días 5 e 6 de outubro, celébrase no Pazo de Feiras e Congresos de Lugo unha nova edición do certame Expolugo. Nesta edición celébrase un Concurso-Exposición Monográfico da provincia de Lugo da raza Galiña de Mos. Está patrocinado pola Fundación Feiras e Exposicións de Lugo, coa colaboración da Deputación Provincial de Lugo.\nA feira é de entrada gratuíta e haberá diversas mostras de gando, venda de produtos alimentarios e outras actividades.\nGalo Mos durante a primeira quincena de outubro nu...


que pasa na costa | 14 de outubro de 2019\nEstes meses de outubro, novembro e decembro haberá moitas actividades arredor do patrimonio cabanés. Por un lado o programa trata de poñer en valor os oficios tradicionais, e por outro haberá accións arredor dos recuperados Dolmen de Dombate e Castro Borneiro, ademais da esquecida Torre da Penela.\nMestres de artes e oficios tradicionais\nCabana falará de carpintaría o 11 de outubro, en Neaño, de 16.00 a 20.00 horas.\nSobre o mundo textil o 19 de outubro, tamén en Neaño de 16.00 a 20.00 horas.\nE sobre a cerámica, será o 26 de outbro á mesma hora.\nHaberá cita coa solidariedade o 17 de outubro, cunha Palestra arredor da loita contra o cancro a cargo da xunta cabanesa da AECC; e o 19 de outubro cunha Andaina solidaria contra o cancro pola Senda do Anllóns, dende a Praza do Pendón.\nAdemais, o domingo 20 de outubro faráse un Paseo pola historia de Corcoesto, da man da Asociación A Lareira, con saída ás 17.00 horas do local social de Cure.\nO 9 de novembro, Centro Arqueolóxico do dolmen de Dombate, acollerá a partir das 16.00 horas unhas exhibicións de arqueoloxía experimental e talleres didácticos sobre a prehistoria que correrán a cargo de Galipat. De seguido, ás 18.00 horas, haberá unha charla sobre as escavacións arqueolóxicas en Dombate con José María Bello Diéguez.\nPola súa parte, o castro de Borneiro, acollerá unha xornada semellante o 16 de novembro, cunha visita ás 16:00h e unha visita virtual, dende o dolmen de dombate, ao castro con Tictura, contidos dixitais, educativos e culturais, coa arqueóloga Ana Romero Masiá.\nAsí mesmo, o 23 de novembro, 16.00 horas, haberá unha visita á Torre da Penela e á igrexa parroquial de Riobó. Guiada por Xan Fernández Carrera.\nO 30 de novembro haberá unha excursión guiada Parroquia de Borneiro, museo ao aire libre, co arqueólogo e escritor Felipe Senén López Gómez, seguida da presentación, no recinto do Dolmen, do libro Antoloxía de Dombate acompañados por algúns autores..\nXa en Decembro, a fin de semana do 6, 7 e 8 de decembro celebrarase unha exposición Saberes de Cabana, centrada os oficios tradicionais, no Centro Arqueolóxico Dolmen de Dombate.\nTamén o 14 de decembro, o Centro Arqueolóxico acollerá ás 16.00 horas, un concerto de Milladoiro, o párroco Saturnino Cuíñas e o Cancioneiro de Borneiro.\nE o 21 de decembro, ás 16.00 horas, será Manuel Vilar o que nos fale sobre as romarías e santuarios de Cabana.\nA Torre da Penela, incluída na Lista Vermella do Patrimonio.\nPodes ver este artigo na próxima dirección /articulo/cabana/torre-da-penela-borneiro-dombate-protagonistas-do-outono-patrimonio-cabanes/20191013191023113915.html


Created: 13 Xuño 2009\nO día 10 de xuño a CIG, xunto coas outras centrais sindicais, acudiu á xuntanza con Función Pública para tratar sobre o proceso de integración dos axentes forestais na escala de Axentes Facultativos Medioambientais e presentou as seguintes alegacións:\nA CIG entende que se trata dunha integración, non dunha promoción interna e polo tanto debe afectar á totalidade do colectivo.\nProcesos selectivos pendentes: datas previstas para os primeiros exames\nCreated: 14 Mai 2009\nO 14/05/09 a Dirección Xeral de Función Pública deu a coñecer a través da súa web as previsións de realización dos primeiros exercicios dos procesos selectivos que quedan pendentes da OEP de Corpos Xerais de 2008. Non houbo grandes sorpresas, e non se agarda ningún exame ata despois do verán. Estas probas realizaranse en setembro e outubro no caso de acceso libre (incluíndo tamén a consolidación e as escalas) e quedan para os dous últimos meses do ano os primeiros exames da promoción interna.\nRecurso da asociación de letrados\nCreated: 29 Abril 2009\nA asociación de letrados a que pertence o novo Director Xeral da Función Pública, recorreu os procesos selectivos da Xunta de Galiza.\nVivir para ver, a Asociación Profesional de Letrados da Xunta de Galicia a que pertence José María Barreiro, o novo director xeral de Función Pública do goberno de Alberto Nuñez Feixóo, recorreu as probas selectivas de funcionarios, convocadas no seu día pola antiga Directora Xeral de Función Pública.\nFase de concurso nos procesos selectivos de Oficiais (041 e 042)\nNo DOG do Luns, 20 de Abril de 2009, fíxose público as listaxes definitivas de admitidos e excluidos aos procesos selectivos para o ingreso nas categorias 041 Oficial de defensa contra incendios forestais, e 042 Oficial de establecemento, ámbalas dúas categorias do grupo IV de persoal laboral fixo da Xunta de Galiza.\nComo consecuencia da citada publicación, ábrese un prazo de vinte (20) días naturais, para a presentación da documentación da fase de concurso. Dito prazo remata o 11 de Maio. A documentación que deberán presentar os aspirantes admitidos é a seguinte:\n- Servizos prestados como persoal laboral, según anexo I recollido na convocatoria, expedido pola unidade de persoal correspondente.\n- Formación. Fotocopias cotexadas dos cursos directamente relacionados coas funcións propias na categoria á que se opta, ou das categorias do grupo III de persoal laboral da Xunta de Galiza, 100 Xefe de cuadrilla de defensa contra incendios forestais e 80 Capataz de establecemento.\n- Superación dos exercizos nos procesos selectivos das categorias Xefe de cuadrilla de defensa contra incendios forestais (100) e Capataz de establecemento (80) ámbalas dúas do grupo III de persoal laboral fixo da Xunta de Galiza.\n- Certificación do padrón municipal de habitantes.\n- Documento xustificativo (orixinal ou fotocopia cotexada) de estar en posesión, ou en condición de opter o Celga 3, título do curso de iniciación ao galego, ou equivalente, debidamente homologado polo organismo competente en materia de política lingüística da Xunta de Galiza.\nAs mentiras de CCOO sobre o proceso selectivo do Consorcio\nCCOO, co apoio de "La Voz", denuncia que o proceso selectivo do Consorcio Galego de Igualdade e Benestar é unha trapallada, acusando a CIG e UGT de ser complices dun chanchullo. De todas as notas de prensa enviadas pola CIG, "La Voz" so se dignou publicar unha rectificación unha vez que a CIG comunicou ao periodico a sua intención de acudir á xustiza por difamación. Porén, en plena campaña eleitoral, La Voz e CCOO estableceron unha magnífica simbiosis.\nDatas de exames para subalterno/a\nNo DOG nº 47 de 9 de marzo saen publicadas as resolucións polas que fan públicas a data, hora e lugar de realización do primeiro e segundo exercicios da fase de oposicións do proceso selectivo para ingreso e consolidación de emprego na agrupación profesional de persoal subalterno da Xunta de Galiza.\nOs exercicios serán o día 28 de marzo de 2009 para consolidación, e 29 de marzo para ingreso, ás 10:30 en Silleda.\nProceso selectivo oficial 1º tractorista / tractorista e outros\nNo dog nº 47, de 9 de marzo, sae publicada a Resolución do 3 de marzo de 2009, do tribunal designado para xulgar o proceso selectivo para o acceso á categoría 064 (oficial 1ª tractorista//tractorista e outros) do grupo III de persoal laboral fixo da Xunta de Galicia, polas quendas de acceso libre e promoción interna, pola que se lle dá publicidade a diversos acordos en relación cos procesos selectivos.\nEleccion de destino definitivo grupo D promoción interna e libre\nCreated: 06 Marzo 2009\nNo DOG nª 46 de 6 de marzo, sae publicada a orde pola que se convocan para elección de destino definitivo os aspirantes que superaron os procesos selectivos para o ingreso, polas quendas de promoción interna e de acceso libre, no corpo auxiliar da Xunta de Galicia.\nO acto de elección de destino definitivo terá lugar no salón de actos pequeno da Consellería de Presidencia, Administracións Públicas e Xustiza (edificio administrativo San Caetano, s/n, Santiago de Compostela) o día 17 de marzo de 2009 ás 11.00 horas. Os aspirantes convocados poderán elixir entre os postos que se relacionan no anexo desta orde segundo a orde acadada no proceso selectivo, sempre que reúnan as condicións exixidas nel.\nOs aspirantes da quenda de promoción interna terán, en todo caso, preferencia sobre os aspirantes provenientes do sistema de acceso libre para cubrir as vacantes correspondentes.\nOs aspirantes deberán ir provistos de DNI ou outro documento que acredite fidedignamente a súa personalidade; no caso de non comparecer persoalmente poderán ser representados por terceiras persoas con poder notarial suficiente.\nProceso selectivo C2-2007. Borrador prazas ofertadas\nCreated: 03 Marzo 2009\nListado de postos vacantes que finalmente se van incluir na orde de oferta de destino definitivo aos/ás aprobados dos procesos selectivos do grupo C2-2007, unha vez examinadas as alegacións presentadas e actualizadas as ocupacións dos postos e as propostas de amortización en trámite, segundo nos comunica a Dirección Xeral da Función Pública.\n2009/03/03. Proceso selectivo D-2007. Borrador prazas ofertadas\nPublicadas no DOG as datas, hora e lugar dos exames de acceso ao Corpo Subalterno\nCreated: 27 Febreiro 2009\nOs días 28 e 29 de marzo ás 10.30h máis de 3000 persoas están chamadas ao recinto feiral de Silleda para conseguir unha das 136 de prazas de persoal funcionario do corpo subalterno da Xunta de Galicia ofertadas o ano pasado. Hoxe, 9 de marzo, publicáronse no DOG as resolucións que deron a coñecer as datas, a hora e o lugar de realización do primeiro e segundo exercicio da fase de oposición. Estas datas xa foran feitas públicas de forma provisoria o día 26 de febreiro a través da páxina web da Dirección Xeral de Función Pública.\nTemos 114 anónimos e ningún membro en liña


Quero mallar no Android... en galego - Praza Pública\nmércores 2, outubro 2013\nCaptura de pantalla da web Dominio Público http://androidengalego.com/\nSe algo ten de bo Internet é que, dende os seus comezos, foi construída en boa medida a través da iniciativa e impulso dos seus usuarios, que a foron definindo e dando forma. Se cadra esta afirmación oculta unha gran carga de inxenuidade tendo en conta o enorme poder acadado polas empresas punteiras da rede, de Google a Facebook, pasando por Apple, pero tamén nestes casos cómpre recoñecer que estas mesmas empresas, precisamente por seren empresas e buscaren o máximo beneficio, veñen comportándose de maneira moi permeable ás presións ou demandas dos seus clientes. Cando menos máis ca noutros ámbitos menos virtuais. Todos lembramos o éxito da campañas que reclamaba unha versión de twitter en galego, ou a importancia da demanda social do punto gal para a definitiva concesión do dominio galego. E están en marcha outras, coma a que lle reclama a Apple versións dos seus produtos e sistemas operativos na nosa lingua.\nSó certos terminais illados de fabricantes como LG, Samsung ou Sony dan ao usuario á opción de escoller o galego\nÉ por iso que vén de arrancar con moita forza unha campaña que busca que Android, que domina o mercado dos dispositivos móbiles (smartphones e tabletas) cun 90% do total en Galicia, segundo os datos de Mallando, inclúa o galego como opción no seu sistema operativo base. Só certos terminais illados de fabricantes como LG, Samsung ou Sony dan ao usuario á opción de escoller o galego. A iniciativa diríxese a Google, responsable deste sistema operativo, e baséase na web Android en Galego e nunha petición online en change.org. Parte do blog Mallando no Android e conta co apoio do operador de telecomunicacións galego R Cable, e diversas empresas adicadas ao desenvolvemento de aplicacións móbiles en Galicia, como Smart GalApps, Zadia Software, RedInPut, Mobialia, NeoBitStudio e distribuidores como HardGalicia.\n"Unha comunidade lingüística da importancia da galega, cun número importante de usuarios, alta penetración de Android e presenza de variados grupos de desenvolvedores, merece que a súa lingua conte xa cun paquete predefinido de idioma"\nA iniciativa conta cun manifesto que salienta que "malia a súa complicada situación sociolingüística", o galego é "unha lingua especialmente viva no campo das novas tecnoloxías", tanto pola súa "importante presenza como lingua de uso nas redes sociais (20ª lingua de uso en Twitter no ano 2009, moi por enriba do seu peso poboacional e amosando un amplo grao de adopción temperá)", senón tamén "pola existencia de potentes grupos de tradutores de software (especialmente software libre) e de moi activos desenvolvedores de aplicacións do máis diversas". O manifesto péchase dicindo que "unha comunidade lingüística da importancia da galega, cun número importante de usuarios, alta penetración de Android e presenza de variados grupos de desenvolvedores, merece que a súa lingua conte xa cun paquete predefinido de idioma desde a versión base de Android, a desenvolvida por Google, de forma que evite que a súa presenza en cada terminal dependa da vontade dos fabricantes".


MEDIA Mundus — Convocatoria de propostas de 2011.\nProxectos de cooperación audiovisuais entre profesionais europeos y profesionais de terceiros países\nOs obxectivos do programa son aumentar a competitividade da industria audiovisual europea, permitir que Europa desempeñe o seu papel cultural e político no mundo de forma máis eficaz e aumentar as posibilidades de elección dos consumidores e a diversidade cultural. O programa aspira a mellorar o acceso aos mercados de terceiros países e a crear confianza e relacións de traballo duradeiras.\nO programa MEDIA Mundus apoia os proxectos de cooperación entre profesionais europeos e profesionais de terceiros países, en beneficio mutuo do sector audiovisual europeo e do dos terceiros países.\nAcción 1—Apoio á formación: con esta acción preténdese reforzar as cualificacións dos profesionais europeos e de terceiros países.\n•\tA opción 1 apoia a inclusión de estudantes/profesionais e profesores de países non membros da UE en plans de formación inicial ou continua apoiados polo programa MEDIA 2007;\n•\tA opción 2 apoia a creación dun plan de formación permanente específico para MEDIA Mundus.\nAcción 2—Apoio ao acceso ao mercado: mediante esta acción apóianse os proxectos para promover o acceso das obras audiovisuais aos mercados internacionais. Estes proxectos refírense ás fases de desenvolvemento e/ou preprodución (por exemplo, mercados internacionais de coprodución) e actividades posteriores (actos para facilitar as vendas internacionais das obras).\nAcción 3—Apoio á distribución e a circulación: con esta acción preténdese fomentar a distribución, promoción, proxección e difusión de obras europeas en mercados de terceiros países e de obras audiovisuais de terceiros países en Europa en condicións óptimas.\nAcción 4—Actividades transversais: con esta acción preténdese apoiar proxectos de tipo transversal, é dicir, que se refiren a varias prioridades deste programa, por exemplo, accións de formación cos consecuentes actos de procura de socios (pitching) en reunións de coprodución.\n-ser propostos e executados conxuntamente por profesionais europeos e profesionais de terceiros países;\n-o grupo deberá ter un mínimo de tres socios (incluído o coordinador). No entanto, poderán admitirse proxectos con só dous socios cando se garanta a necesaria creación de redes.\nA axuda financeira da Comisión non poderá exceder do 50%, o 60% ou o 70% do total dos custos subvencionables, en función da natureza da actividade.\nO importe máximo dispoñible para a presente convocatoria de propostas ascende a 4 939 835 EUR.\nA presente convocatoria abarca proxectos que dean comezo entre o 1 de febreiro de 2011 e o 31 de decembro de 2011; os proxectos deberán haberse concluído o 31 de marzo de 2012 como moi tarde. Os custos de preparación dos proxectos serán subvencionables a partir do 1 de xaneiro de 2011, e en ningún caso antes desa data.\nDOUE do 21 de xullo 2010\nPáxina da convocatoria Media Mundus\nSra. Aviva Silver\nDirección-Xeral de Educación e Cultura\nDirección D — Cultura e Medios de Comunicación\nUnidade D3 — Programa MEDIA e Alfabetización Mediática\nDespacho MADO 18/68\nPuntos nacionais de contacto en España:\nSr. Jesùs Hernàndez\nSr. Alex Navarro


Raúl García De Mateos triunfa na Clásica de Pascua - Lindeiros\nRaúl García De Mateos triunfa na Clásica de Pascua\nBy Lindeiros on\t 8 Abril, 2018 Padrón\nPadrón, 8 de abril do 2018 – O manzanareño Raúl García do Cortizo- Anova logrou que o equipo padronés fose esta vez profeta na súa terra, despois dun gran traballo colectivo da escuadra local, e os levou ao triunfo na Clásica de Pascua.\nUn centenar de ciclistas enfrontáronse á Clásica de Pascua na que a choiva foi protagonista. Aos dous quilómetros de producirse a saída, unha caída na que se viron implicados 3 corredores obrigou a parar a carreira para que unha nova ambulancia incorporásese ao evento. Unha vez retomada a carreira, ao 30 km formouse unha fuga con 4 corredores, entre eles Jorge Martín Montenegro. A fuga da xornada levaba metas volantes e os premios de montaña. Estes corredores foron alcanzados por un grupo intermedio ao pelotón de 11 unidades, facéndose unha nova cabeza de carreira con outros tres corredores, precisamente os tres que se disputarían poucos quilómetros despois a vitoria: Raúl G. De Mateos (Cortizo- Anova), Guillaume Almeida (Fortuna Maia) e Martín Lestido (Supermercados Froiz).\nEn canto ao resto de clasificacións, o triunfo por equipos foi para o Fortunna Maia, mentres que Guillaume Almeida (Fortuna Maia) levou a clasificación da montaña e Antonio Angulo (Rías Baixas) a de métalas volantes.


Causas Comúns organiza este sábado en San Sadurniño unha velada solidaria coas persoas refuxiadas | Xornal Galicia Norte\nCausas Comúns organiza este sábado en San Sadurniño unha velada solidaria coas persoas refuxiadas\nCausas Comúns é unha asociación sen fins de lucro impulsada en 2012 polo fotógrafo Gabriel Tizón co obxectivo de servir de punto de encontro para distintas disciplinas da comunicación e a creación cunha finalidade moi concreta: darlle voz a quen non a ten, informar sobre o que os medios moitas veces non recollen e mesmo asistir ás persoas máis desfavorecidas estean onde estean. Un dos últimos proxectos nos que se implicou a entidade foi o de contar desde dentro a crise das persoas refuxiadas e emprender varias accións -denominadas Proxecto Muros- que, por un lado, tentan axudar no posible a paliar a situación e, por outra, facerlle ver a Europa a verdadeira dimensión do problema. Agora van un paso máis aló e por iso programaron un evento solidario que terá lugar este sábado a partir das 18.30h. na Casa da Cultura de San Sadurniño. As entradas, a 5 euros.\nNel teremos música, humor, teatro e, en definitiva, cultura coa que recadar fondos que se destinarán integramente a financiar o traballo de todo tipo que desenvolve Causas Comúns en zonas como Lesbos ou Idomeni.\nA mestra de cerimonias será a actriz Paula Morado, pertencente ao elenco da teleserie da TVG «Urxencia Cero», na que interpreta á doutora Laura Montes. E como tal condutora do programa, deberá presentar e darlle paso a unha chea de actuacións certamente variadas que botarán a andar xusto despois de que Causas Comúns explique os proxectos nos que está traballando e cales son os obxectivos do evento, coa mirada posta nas persoas que buscan refuxio ás portas de Europa.\nNo caso da música haberá tres propostas. A primeira será a do alumnado da escola de zanfona do Padroado de Cultura do Concello de Narón que titoriza o cempés Óscar Fernández. Despois chegará o coro do Aturuxo de Melpómene, unha agrupación naronesa que toca distintos paus da arte, incluída a música. De feito, boa parte deles e delas participaron recentemente no videoclip de Caxade «E isto é o amor», con dirección artística do factótum Leandro Lamas. O apartado musical pecharao o country-blues en galego e en inglés de La Banda de Cletus, o grupo local da asociación Con Suma Conciencia que ofrecerá como remate da tarde-noite unha pequena escolma do seu repertorio.\nPorén, Causas Comúns tamén incorporou ao programa arte escénica e oral. Silvia Romaus e Pablo Sánchez subirán ao escenario para botar uns parrafeos, a primeira a través dos seus monólogos e o segundo cos «Contos de Pablismo» ou, como dí a sinopse do espectáculo, un desafío ao público para que conte cantos contos conta este especialista das historias faladas reviradas e sorprendentes. O apartado oral complétase coa poeta Silvia Pardo. Coruñesa de nacemento e pontesa de adopción, Pardo leva colaborando con grupos poéticos desde a súa etapa universitaria. Agora é unha das representantes máis activas do colectivo Alalá. O mar, a morte, a loita, «os azos de liberación para o meu povo», son, segundo asegura «as liñas constantes» da súa poesía.\nDa parte teatral ocuparase a compañía O Lar da Farsa, xurdida hai pouco máis dun ano do seo da escola de actores e actrices de Narón. Representarán a comedia «Historias corrientes», todo un clásico do teatro afeccionado que, por certo, nada ten que ver coa serie de debuxos animados que emite a canle temática Boing.\nToda a recadación da velada destinarase ao traballo de campo da ONG Causas Comúns nas zonas onde o drama das persoas refuxiadas é máis patente, como é o caso das costas gregas ou a zona de ninguén de Idomeni. As entradas poderán mercarse na taquilla da Casa da Cultura por un prezo de 5 euros, aínda que tamén hai aberta unha Fila 0 a través da conta E S 1 2 – 3 1 8 3 – 1 5 0 0 – 9 3 0 0 – 0 1 3 8 1 0 2 0. Outra opción é colaborar coa entidade a través da súa páxina web,www.causascomuns.org.\nmayo 13, 2016\tpor xornal norte\tComments are off 807 visitasen Concellos, San Sadurniño\nSiguiente: O concello de Riveira renovará os equipamentos de cardio e musculación do Complexo Deportivo da Fieiteira\nAnterior: Nava Castro sinala o golf como un produto turístico que contribúe á consolidación de Galicia como destino experiencial\njunio 27, 2020\tComments are off 12 visitas\nCarral, como municipio que forma parte da Asociación de Concellos do Camiño Inglés, participará nunha ...\nO Concello axiliza o pago a proveedores e compensará o recibo de recollida actividades afectadas polo confinamento de lixo das\nmarzo 31, 2020\tComments are off 50 visitas\n*Tamén estuda medidas nos recibos de terrazas no caso da hostelaría O goberno local pretende ...\nA Xunta remata o acondicionamento do acceso e contorna da Área Recreativa Muíño das Ferreñas, en Vilarmaior\noctubre 20, 2016\tComments are off 962 visitas\nA directora xeral de Conservación da Natureza visitou esta mañá esta zona mellorada, na que ...


«Cervo foi un foco de entrada da vespa velutina no ano 2012»\nO investigador asegura que vai «cambiar a nosa relación co ecosistema»\n01 dic 2018 . Actualizado a las 16:19 h.\nA vespa asiática chegou a Galicia para asentarse no noso hábitat e é imprescindible que as administracións destinen medios á súa investigación para que as consecuencias non sexan catastróficas. Esa foi unha das ideas que trasladou o investigador do Campus Terra e membro da Academia de Ciencias Veterinarias Xesús Feás Sánchez (Santiago de Compostela, 1977), durante a charla promovida pola Deputación de Lugo en Viveiro baixo o título «Vespa velutina: un depredador exótico en Galicia. Que nos depara o futuro?». O especialista, autor da páxina https://www.vespavelutina.co.uk/, tamén tratou de nutrirse das experiencias, as preocupacións e as dúbidas do público.\n-Cal foi orixe da praga?\n-Á velutina gústalle transportarse de polizona, e a zona de Cervo foi un foco de entrada no 2012 polo norte, pode ser que por algún transporte de madeira. Polo sur houbo outro, na zona do Rosal, cerca de Portugal, onde parece ser que entrou vía marítima por un barco de carballo francés. E en apenas catro anos destruíronse máis de dez mil niños, segundo datos oficiais da Administración; e seguramente eses datos son maiores porque organizacións de apicultores, particulares e empresas privadas tamén retiraron niños. E temos que pensar nos que non se detectan e non se retiran, polo que eses dez mil son só a punta do iceberg.\n-Haise que acostumar a convivir coa velutina ou aínda se está a tempo de erradicala?\n-Polo seu comportamento, o seu ciclo biolóxico e a súa adaptabilidade vai ser moi difícil erradicala. Pensemos noutras especies invasoras que sen ser insectos son moi difíciles de erradicar, como o cangrexo americano.\n-Se non vai desaparecer, hai algunha solución?\n-Os investigadores estamos sen recursos, non temos medios económicos nin materiais e a investigación sobre esta vespa non se pode facer a custe cero. A velutina vai cambiar a nosa relación co ecosistema e os nosos hábitos. Estámolo vendo, está morrendo xente; este ano en Galicia, tres persoas. E unha actividade fundamental para o medioambiente, como é a apicultura, está sendo diana dos seus ataques. Pero tamén afecta a outras actividades económicas como a viticultura, como a silvicultura... E a súa presenza nas cidades tamén está afectando. O ano pasado en Santiago máis da metade das 2.950 actuacións dos bombeiros tiveron relación coa vespa velutina. Quen o imaxinaría hai tres anos! A secuenciación do seu xenoma, na que colaboramos activamente, vai abrir unha porta moi importante ao dar moitas opcións, moito coñecemento, pero son escéptico na posibilidade de erradicación porque a práctica demóstranos que se está expandindo de xeito imparable.\n-Que opina do trampeo?\n-É controvertido porque ten que ser selectivo, esixente, científico..., non masivo. Temos que estudar, recoller moitos datos. Eu non lle podo dicir á xente ou aos apicultores que non fagan trampeo, o que podo é acompañar e indicar os puntos que deben ser trampeados, que trampa utilizar, que líquido empregar, e o máis importante, ao final do trampeo, recoller eses datos, contabilizar os insectos, e despois facer unha análise en relación aos niños e á produción apícola para non desbotar un traballo grande, senón sacarlle todo o partido.\n-Hai que ter coidado, logo...\n-Si porque hai quen di que é entomólogo e non o é, e está creando moita problemática incitando a que os nenos trampeen, a que os apicultores fagan troianos, e mesmo dando indicacións relacionadas coa saúde sen ter preparación nin formación académica relacionada coa área sanitaria.\n-Din que O Valadouro está case libre de velutina...\n-O Concello convidoume a un encontro onde presentaron mapas relativos á diminución dos niños, pero hai que esperar á finalización do ano porque moita folla vai caer e vanse facer visibles moitos. Sei que fixeron trampeo, pero tampouco teño datos, e abrín a porta a un acompañamento científico recollendo datos, evaluándoos, facendo estatística... e sobre todo que non sexa unha actividade ocasional senón continua.\n«Fáltannos os medios económicos e materiais que necesitamos para investigar un tema que é importante para a sociedade»\n«Abrín a porta a facer un acompañamento científico de cara ao ano que vén no Valadouro, onde din que están case libres de velutina»\nArchivado en: velutina Deputación de Lugo Transporte Portugal Agricultura


A MÚSICA NO CAUREL\nDesde sempre, no Caurel houbo unha tradición musical continuada. Desde renombrados gaiteiros desde o século XIX, ata bandas e orquestras que puxeron a banda sonora ás festas e romarías que se celebran, preferentemente no verán, en case todos os pobos da zona.\nNomes como José Gonzalez Lopez, que formo parte dun cuarteto moi popular e despois emigrou a Bilbao e Barcelona, onde fué percusionista de diversas orquestras, ou o lendario " Cicha".\nActualmente hai abundantes instrumentistas en activo, como Domingo Balboa, Jose Rodriguez Visuña (Ferreirós), José Gonzalez Rodriguez (Santa Eufemia), Liño de Curral (Piñeira) , Gaiteiros do Carballal,e unha nova Banda de Gaitas do Caurel, que manteñen viva a tradicion musical da serra.\nNo apartado vocal, temos ao " brindeiro" Ribeira de Louzarela, Elvira Touzon de Santa Eufemia, Francisco Iglesias Touzon cos seus romances, os Cantores de Trabazas, Hilda de Ferreirós e Xan de Vilar, artista polifacético que creou e mantén un curioso museo etnográfico na súa localidade.\nPermanecen na nosa memoria as orquestras locais, como a de Romeor, Os Louzariños, Os da Rexoa, e sobre todo Os Padernes, que animaron a nosa mocidade coas súas versións das cancións de moda da época nas festas e verbenas estivais.\nActualmente, o expoñente mais coñecido da musica no Caurel é Xosé Lois Foxo, creador do grupo Toxos e Xestas e Director da Real Banda de Gaitas da Diputacion de Ourense, que publicou numerosos traballos relacionados coa musica tradicional do Caurel e axudou a promocionar universalmente a serra.


Non a venda de POVISA\nInicio POVISA Xeral Non a venda de POVISA\nLuns, 07 Outubro 2019 08:22\nDenunciamos que Ribera Salud está implicada nas “mordidas” en Valencia e que alí se recuperaron os hospitais\nCIG-Saúde denuncia a operación de venda do hospital de POVISA e exixe que sexa a Xunta de Galiza quen o adquira, para que sexa público, polos 24 millóns de € que vai pagar a filial da norteamericana Centene Corporation, Ribera Salud. “O SERGAS destina anualmente 90 millóns a POVISA nun convenio coa Xunta para dar prestación a máis de 137.000 usuarios e usuarias da área sanitaria de Vigo, polo tanto non se pode deixar en mans dunha empresa privada cuestionada polo traballo que ten desenvolvido no hospital de Alcira”, afirma a secretaria nacional, María Xosé Abuín.\nCIG-Saúde lembra que o hospital de Alzira, na Comunitat Valenciana, foi revertida ao público en Valencia tras denunciarse numerosas irregularidades nas que estaba implicada Ribera Salud. Entre outras cuestións, sinala que foi denunciada en 2015 porque levaba sen presentar as súas contas anuais desde 2008; por adebedar cartos á Generalitat Valenciana; por acumular miles e miles de euros en facturas sen pagar ou por sobrecustos na facturación de Urxencias de até 2,6 millóns de euros.\nPara CIG-Saúde o que está ocorrendo con POVISA “é intolerable”. Por iso ademais de solicitar unha reunión co conselleiro de Sanidade, demanda que o propio Presidente da Xunta dea explicacións. “Ten que dicir por que o goberno galego deixa marchar a POVISA por 24 millóns de euros cando estamos falando de que atende a 137.000 persoas da área sanitaria de Vigo investindo 90 millóns de euros do erario público cada ano”.\nCIG-Saúde desconfía ademais de toda a operación e moito se teme que todo o que vén ocorrendo arredor de POVISA, desde hai un ano, desde o preconcurso de acredores até a mellora do convenio asistencial, co que se incrementou a partida do concerto porque, supostamente, non tiña recursos abondo, era “para facela máis atractiva facilitando as cousas para o desembarco desta empresa”. Por iso apunta á consellaría de Sanidade como “coñecedora e cómplice” de todo este asunto.\nAdemais, CIG-Saúde moito se teme que esta sexa só a primeira pata que Ribera Salúd pon na sanidade galega, porque “xa corren rumores de que ademais pretende facerse co accionariado da UTE que é propietaria do Hospital Álvaro Cunqueiro”.\nPor iso denuncia que “se Feijóo permite esta operación estará poñendo en mans da sanidade privada toda a asistencia sanitaria da área de Vigo, unha área xa castigada polos recortes, polas listas de agarda e polo modelo de privatización do Álvaro Cunqueiro, algo que para CIG-Saúde é inadmisible”.


Pautas paira elixir os mobles do baño | Consumer\nPautas paira elixir os mobles do baño\nHai que analizar a calidade dos zócalos, o encolado dos cantos e, no mobiliario suspendido, o sistema de fixación\nImaxe: Brian Kelly\nO cuarto de baño caracterízase por acumular humidade, un factor que se debe ter en conta á hora de elixir o mobiliario desta estancia. Algúns materiais resisten mal a condensación ou as salpicaduras de auga procedente da ducha e do lavabo, polo que se debe optar por revestimentos sintéticos ou sometidos a tratamentos antihumedad. No caso da madeira, un material que se estraga coa auga, existen produtos específicos que salvan esta situación. De feito, a maioría dos mobles rústicos recorren paira a súa fabricación a madeiras tratadas ou tropicais, como a de wengé, que resisten mellor a humidade. Outra opción é decidirse por mobiliario fabricado en cristal, metal, materiais plásticos ou chapas derivadas da madeira.\nPartes dun moble\nCada moble divídese en tres partes: módulo, elementos lineares e elementos auxiliares. Esta clasificación, desenvolvida polo Comité de Dirección do Selo de Calidade AITIM, distingue entre o corpo do moble, a fronte e os accesorios. Aqueles elementos que, en definitiva, definen o deseño de cada peza. No seu conxunto, estes compoñentes garanten estabilidade e rixidez, sempre que o módulo -laterais, teito, base e fronte- estea ben armado e os accesorios correctamente fixados.\nO módulo debe estar ben armado paira garantir estabilidade e rixidez\nDoutra banda, cando o moble dispón de caixóns, a súa apertura e peche debe ser suave paira evitar danos por impactos bruscos. É frecuente que o material do que están compostos os caixóns sexa diferente ao do resto do moble. Xeralmente, recórrese a melamina paira este tipo de traballos, un material que alixeira as composicións. Tamén hai que fixarse na capacidade interior dos caixóns, de acordo ao uso que se lles vai a dar.\nEncimera e accesorios\nA encimera é a parte do moble que soporta o lavabo. Este pode estar encastrado ou colocado sobre a encimera. No primeiro caso, redúcese o espazo dispoñible no interior do moble, xa que nel escóndense o lavabo, o sifón e a tubaxe. Respecto dos materiais, as encimeras máis habituais son de mármore, granito, cristal, resina ou madeira tratada.\nPola súa banda, os accesorios, que cumpren una función auxiliar, deben contribuír a manter a rixidez do moble. Neste grupo inclúense as patas, as bisagras, os peches e os tiradores do moble, así como calquera complemento que non forma parte do módulo. Tamén hai que analizar a calidade dos zócalos, que pechan o espazo que queda entre o moble e o chan, e nos mobles suspendidos débese comprobar que o sistema de fixación á parede resiste o seu peso.\nÉ importante coñecer a resistencia do moble aos produtos de limpeza\nOutras cuestións ás que hai que prestar atención son o encolado dos cantos e a súa forma, que pode ser recta ou redondeada; a calidade do cromado nos accesorios; e a resistencia do moble aos produtos de limpeza, ao vapor de auga, a corrosión en herrajes e elementos metálicos, os impactos e, por último, a tolerancia da cor á luz.\nbaño calidade lavabo-gl mueble-gl zócalos


VI442A - Axudas, en réxime de concorrencia competitiva, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, dirixidas á mellora enerxética dos edificios de vivendas de titularidade dos concellos galegos. - Sede Electrónica - Xunta de Galicia\nVI442A - Axudas, en réxime de concorrencia competitiva, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, dirixidas á mellora enerxética dos edificios de vivendas de titularidade dos concellos galegos.\nConvocatoria 2017 Prazo pechado: 26/01/2017 - 27/03/2017\nEsta orde ten por obxecto aprobar as bases reguladoras que rexerán o procedemento de concesión das axudas dirixidas á mellora enerxética dos edificios de vivendas de titularidade dos concellos galegos.\nPara os efectos desta orde, equipáranse as vivendas unifamiliares aos edificios de vivendas.\nConsideraranse actuacións subvencionables todas aquelas obras que, cumprindo o obxecto previsto no artigo 6, consistan en actuacións integrais de melloras do illamento térmico e/ou da carpintería da envolvente, que poderán ir acompañadas de melloras nas instalacións térmicas, sempre que se axusten á normativa técnica aplicable vixente no momento da súa execución.\nPoderán ser beneficiarios das subvencións os concellos titulares dos edificios contemplados no ámbito de aplicación que vaian realizar actuacións obxecto da subvención.\nSon obrigas dos concellos beneficiarios, ademais das recollidas no artigo 11 da LSG, as seguintes:\na) Xustificar ante o IGVS o cumprimento dos requisitos e das condicións da subvención, así como a realización da actividade e o cumprimento da finalidade que determine a concesión ou o desfrute desta.\nb) Executar o proxecto que fundamenta a concesión da subvención no prazo establecido na resolución da concesión e manter os investimentos durante, polo menos, 5 anos.\nc) Someterse ás actuacións de comprobación material do investimento que efectúe o IGVS, así como calquera outra actuación de comprobación e control financeiro, que poidan realizar os órganos de control competentes, en especial a Intervención Xeral da Comunidade Autónoma, o Tribunal de Contas, o Consello de Contas e os órganos de control da Comisión Europea, achegando canta información se lle requira no exercicio das actuacións anteriores e ás verificacións previstas no artigo 125 do Regulamento (UE) nº 1303/2013, do Consello.\nPara este fin, deberá dispoñer dos libros contables, rexistros dilixenciados e demais documentos debidamente auditados nos termos esixidos pola lexislación mercantil e sectorial aplicable ao beneficiario en cada caso, así como a documentación xustificativa da realización e abono dos gastos e inversións subvencionables, coa finalidade de garantir o adecuado exercicio das facultades de comprobación e control, durante, polo menos, un período de tres anos a partir do 31 de decembro seguinte á presentación das contas nas que estean incluídos os gastos da operación. O IGVS informará da data de inicio a que se refire esta obriga.\nd) Manter un sistema de contabilidade separado ou un código contable adecuado en relación con todas as transaccións relacionadas aos gastos subvencionados, sen prexuízo das normas xerais da contabilidade, que permita seguir unha pista de auditoría sobre os gastos financiados con fondos Feder.\ne) Comunicar inmediatamente ao IGVS cantas axudas solicite e/ou obteña doutras administracións públicas ou doutros entes públicos, nacionais ou internacionais en relación coas actuacións que solicita, así como a modificación das circunstancias que teñan fundamentado a concesión da subvención. A dita comunicación deberá efectuarse no momento no que se coñeza e, en todo caso, con anterioridade á xustificación da aplicación dada aos fondos percibidos. En ningún caso o importe da subvención poderá ser de tal contía que, illadamente o en concorrencia con outras subvenciones doutras administracións públicas, supere o custe elixible do proxecto que vai desenvolver o beneficiario.\nf) Cumprir as obrigas en materia de información e comunicación sobre o apoio procedente do Feder, de acordo co apartado 2.2 o Anexo XII do Regulamento nº 1303/2013 do Parlamento Europeo e do Consello, do 17 de decembro de 2013 e, de acordo coas especificacións técnicas establecidas nos artigos. 3 ao 5 do Regulamento de execución (UE) nº 821/2014 da Comisión, de 28 de xullo de 2014.\nEn particular, o beneficiario deberá informar ao público do apoio obtido do Feder facendo unha breve descrición no sitio web, no caso que se dispoña deste e colocará unha placa permanente, unha vez rematadas as obras, nun lugar visible do edificio obxecto da actuación. Para estes efectos o IGVS, xunto coa resolución de concesión, facilitará ao beneficiario as características, tamaño e modelo desta placa de información.\ng) Proceder ao reintegro dos fondos percibidos, total ou parcialmente, no suposto de incumprimento das condicións establecidas para a súa concesión ou nos supostos previstos no título II da LSG.\nPara ter a condición de beneficiario será requisito necesario que o concello teña presentada no Consello de Contas as contas xerais do exercicio inmediatamente anterior á correspondente convocatoria, conforme ao artigo 208 e seguintes do texto refundido da lei reguladora de facendas locais, aprobado por Real decreto lexislativo 2/2004, do 5 de marzo.\nOs beneficiarios non poderán estar incursos en ningunha das circunstancias previstas no artigo 10.2º da LSG.\nOrde do 23 de decembro de 2016 pola que se establecen as bases reguladoras para a concesión, en réxime de concorrencia competitiva, de axudas cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, dirixidas á mellora enerxética dos edificios de vivendas de titularidade dos concellos galegos. (DOG nº 249 do 30 de decembro de 2016).\nResolución do 30 de decembro de 2016 pola que se convocan as axudas cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, en réxime de concorrencia competitiva, dirixidas á mellora enerxética dos edificios de vivendas de titularidade dos concellos galegos (DOG nº 17 do 25 de xaneiro de 2017).\n26/01/2017 - 27/03/2017\nDous meses, a contar desde o día seguinte ao da publicación desta convocatoria no Diario Oficial de Galicia.\nA solicitude de axuda, debidamente cumprimentada e asinada, deberá presentarase conforme co artigo 15 das bases reguladoras, xunto coa seguinte documentación:\nCopia do DNI da persoa representante da entidade solicitante, só no caso de denegación expresa da súa consulta ao IGVS.\nCertificado expedido polo/a secretario/a do concello no que se acredite o acordo adoptado polo pleno ou, no seu caso, pola xunta de goberno local para a realización das obras e a petición desta subvención.\nCertificado do/da secretario/a do concello no que se acredite a presentación das contas da entidade no Consello de Contas de Galicia.\nCopia do título de propiedade do/s edificio/s para o/s que se solicite esta axuda ou certificado do/da secretario/a do concello no que se acredite a titularidade municipal do/s edificio/s.\nDatos do/s edificio/s nos que se pretende facer as actuacións de mellora enerxetica, indicando a súa referencia catastral e dirección, así como o seu número de vivendas.\nb) Documentación tecnica:\nMemoria descritiva das obras que se pretenden executar, con indicación dunha previsión sobre o seu prazo de execución.\nOrzamento das obras, así como dos demais gastos que se consideren necesarios para as actuacións subvencionables.\nXustificación da mellora enerxetica obtida despois da actuación, sobre a base dunha auditoría enerxetica de cada edificio que conteña, polo menos, descrición do estado actual, descrición da medida proposta, porcentaxe de redución da demanda, aforro de emisións de CO2, cualificación enerxetica comparativa do antes e despois da mellora, investimento preciso a realizar e período de retorno desta actuación.\nO concello solicitante poderá achegar calquera outro documento que considere necesario como complemento da documentación anterior.\nA solicitude de axuda poderá referirse a varios edificios. Neste caso, deberá xuntarse o listado deles e o seu número de vivendas, así como a documentación administrativa e tecnica relativa a cada un dos edificios para os que se pide a axuda.\nA documentación complementaria deberá presentarase tamen por medios electrónicos. Os concellos responsabilizaranse da veracidade dos documentos que presenten. A Administración poderá requirir a exhibición do documento orixinal para o cotexo da copia electrónica presentada.\nTodos os trámites administrativos que os concellos interesados deban realizar durante a tramitación deste procedemento deberán ser realizados electronicamente accedendo á Carpeta do cidadán do concello interesado.\nSe a solicitude non reúne os requisitos necesarios, requirirase ao concello para que, nun prazo de dez días, emende a falta ou achegue os documentos preceptivos, con indicación de que se así non o fixera teráselle por desistido, previa resolución ditada para o efecto.\nProxectos de enerxía solar fotovoltaica.\nAdhesión ao programa de axudas para proxectos de enerxía fotovoltaica\nAxuda para o soterramento de infraestruturas eléctricas na Comunidade Autónoma de Galicia.\nBolsas de formación en materia de vivenda.


Lalín adscríbese ao programa de compostaxe doméstica de Sogama con 350 familias | Sogama\nLalín adscríbese ao programa de compostaxe doméstica de Sogama con 350 familias\nA empresa pública subministrou outros tantos composteiros, con capacidade para 390 litros e fabricados con materiais reciclados e reciclables.\nO concello abriu o prazo de inscrición para que os interesados teñan a oportunidade de formar parte desta iniciativa.\nAsí mesmo, técnicos de Sogama impartirán no seu momento formación presencial, que será reforzada coa entrega de manuais didácticos de apoio.\nCerceda, a 24 de febreiro de 2020.- O concello pontevedrés de Lalín adheriuse ao programa de compostaxe doméstica de Sogama, no marco do cal distribuirá 350 composteiros entre outras tantas familias. Os recipientes, de 390 litros de capacidade, están fabricados con materiais reciclados e reciclables.\nO obxectivo do ente local é avanzar na valorización da materia orgánica, aplicando o principio de proximidade. Para isto abriu un prazo de inscrición a fin de que os veciños interesados poidan inscribirse nesta iniciativa. Condición indispensable é que habiten nunha vivenda unifamiliar que dispoña de terreo (horta, xardín ou terras de cultivo) no que aplicar o compost resultante, pechando así o círculo de recuperación dos residuos orgánicos, que retornan á terra en forma de fertilizante natural.\nUnha vez asinados os 350 composteiros dispoñibles, técnicos de Sogama impartirán formación presencial co obxectivo de explicar os pormenores da técnica e o proceso a seguir: desde a propia ubicación do composteiro, que debe estar en contacto directo coa terra, ata a relación de materiais que deben e non deben depositarse no mesmo, así como o control de parámetros de gran relevancia tales como o osíxeno, a temperatura e a humidade.\nEsta formación será reforzada coa entrega de manuais didácticos de apoio aportados por Sogama para que poidan complementar información e solventar dúbidas.\nAdicionalmente, tamén teñen á súa disposición unha páxina web www.compostaconsogama.gal, na que atoparán recursos divulgativos de gran interese tales como contidos online, xogos e vídeos.


ENE propón melloras no IBI das construcións con aproveitamento solar e do sector primario, e no rural narones. – Eliximos Naron\n17 Outubro, 2018 by ElixiNar0n\nO proceso de regularización catastral, levado a cabo polo Ministerio de Facenda foi autorizado polo tripartito para o ano 2016, a pesar de que puido atrasalo un ano para darlle un ano máis de marxe aos veciños, pero lles interesaba que pagasen canto antes.\nEste proceso, a pesar do pago inicial dos 60 € como sanción, estase revelando á poboación coa chegada das notificacións das novas valoracións catastrais durante o 2018 e as sancións por cobros pendentes dos catro últimos anos, afecta dun xeito moi negativo a gran parte do municipio con 3.795 regularizacións das que unhas 2125 foron ampliacións ou reformas de vivendas. Inclúe tamén bens dedicados a diversas instalacións vinculadas á actividade agropecuaria que no pasado non cotizaban, así, palleiras, galpóns, cortes e invernadoiros que anteriormente estaban exentos de tributación, a día de hoxe están incluídas polo Ministerio de Facenda como bens obrigados a contribuír á facenda local.\nNa asemblea sobre o IBI que tivo lugar o 5 de setembro no local social de O Val, ante as queixas dos veciños pola afección do chamado “catastrazo”, e que tivo especial repercusión sobre o rural, o concelleiro de ENE adquiriu o compromiso de promover medidas para tratar de reducir a presión fiscal sobre dito sector.\nAgora que o tripartito propuxo os cambios de as ordenanzas fiscais para o próximo ano, a vista de que non se inclúe ningunha modificación no IBI, dende Eliximos propoñemos medidas de contención dese impacto negativo do “catastrazo” de cara á súa eficacia no ano 2019, tendo en conta de sobremaneira ás explotacións agropecuarias, tanto ás que exercen unha actividade residual como aquelas que aínda actúan na plenitude das súas potencialidades. Así proponse:\nReducir o tipo de gravame para os bens de natureza rústica do 0,65% ao 0,62%, quedando igualado co tipo dos bens inmobles de natureza urbana.\nEstablecer unha bonificación do 95% da cota íntegra do imposto sobre os inmobles nos que se desenvolvan exclusivamente actividades agrarias, gandeiras e forestais pertencentes ao sector primario, mentres que no caso de convivencia de varios usos, sendo un deles o agropecuario, a bonificación será do 50%.\nEngadir unha bonificación do 95% aos bens de natureza rústica rexentados por cooperativas agrarias e de explotación comunitaria da terra.\nAsemade, aproveitase tamén a ocasión desta modificación para propoñer que se recolla unha bonificación para os bens inmobles nos que se instalen sistemas para o aproveitamento térmico ou eléctrico da enerxía proveniente do sol, de forma que o Concello poña a súa pequena aportación para promover o uso de sistemas enerxéticos que axuden a frear o cambio climático e os seus efectos sobre o noso entorno e o planeta.


O xoves pasado os Larpeiros da TVG fixeron esta tarta de castañas e eu adapteina un pouco ao meu gusto e aos ingredientes dispoñibles.\nNo seu facebook está dispoñible.\nPero aquí vai a miña tarta.\nCopio e pego os ingredientes:\n250gr de fariña\n25gr de améndoa moida (diferencia)\n1 ovo (diferencia, so a xema)\n1/2 cullerada pequena de sal\n75g de azucre moído\n500g de castañas cocidas en leite\n150ml de nata 35% m.g.\n150g de requeixo\n1 chorriño de licor de castañas, eu boteille coñac\n1 cullerada sopeira de cacao en pó, que os Larpeiros non llo botaron por enriba adornando.\na torta xa rematada e fría (do tempo)\nespolvorexamos o cacao\naquí vese a base, a mousse de castaña e o cacao\nlista para ...\naméndoa cacao puro castañas chocolate cociña masa quebrada mousse outono postre\nBroa con pasas e Cocido para o domingo


Voz de Barro. Noticias: Problemas no bipartito do PSOE e BNG na Deputación: O futuro do goberno bipartito da Deputación, a 234 metros\nProblemas no bipartito do PSOE e BNG na Deputación: O futuro do goberno bipartito da Deputación, a 234 metros\n234 metros é a distancia figurada que separa o Pazo Provincial na Avenida de Montero Ríos do edificio de Michelena, 30. É dicir, as sedes da Deputación e do Concello de Pontevedra. Segundo o vicepresidente da administración provincial e concelleiro pontevedrés, César Mosquera, esa separación é algo máis que física, tamén evidencia unha "sombra" que pesa sobre o futuro do goberno bipartito da Deputación.\nMosquera falou do pacto de goberno que mantén o Partido Socialista e o Bloque na Deputación de Pontevedra e asegura que non ten "total garantía" de que o goberno provincial "non vaia a ter problemas por causas externas".\nSegundo explicou "moi dificilmente vaise a poder soster no tempo" este acordo xa que na Deputación hai un goberno "que está a funcionar sorprendentemente ben" mentres que a 234 metros, no Concello de Pontevedra "resulta que dúas forzas políticas que teñen un acordo a nivel nacional galego, para unha delas, o PSOE, a súa ilusión é sabotear o goberno de Pontevedra e ao nacionalismo na Deputación. Dificilmente vaise a poder soster", sentenciou.\nE concluíu: "non sei por onde terá que saír pero por algún lado sairá".\nCRÍTICAS AO BLOQUE\nNun almorzo informativo, Mosquera Lorenzo asegurou que os resultados do Bloque Nacionalista Galego nas pasadas eleccións xerais "foron buscados, non digo intencionadamente porque sería terrible, pero si por omisión ou por erros propios".\nO portavoz do grupo provincial do Bloque recoñeceu "e non estou a dicir ningún segredo", que existen "unhas diferenzas bastante elevadas" entre o BNG de Pontevedra "e o que é o BNG a nivel nacional".\nNeste sentido, o vicepresidente da Deputación desvelou que durante as pasadas eleccións municipais "houbo quen, adiantándose ao que despois pasou, pretendeu que o BNG non fose como tal BNG", unha decisión á que en Pontevedra "practicamente negámonos", un rexeitamento que supón "tería bastante peso á hora de ir como BNG Asembleas Abertas ao final".\nCésar Mosquera insistiu en que discrepa "profundamente" con aqueles compañeiros que tratan de "botarlle a culpa ao empedrado" polo mal resultado obtido nos comicios xa que, ao seu xuízo, "estivo a traballarse con ahínco para Podemos" e por tanto "os veciños reaccionaron como era previsible que podían reaccionar".\n"Estivo a traballarse con ahínco para Podemos", di Mosquera\nO político nacionalista explicou que "loxicamente" houbo unha "dinámica intencionada" de tentar situar os comicios como unha elección "entre catro forzas estatais centradas en Madrid" co que o cidadán "se quere que o seu voto valla para algo ten que votar entre esas catro e os demais están en segunda fila".\nE abundou sinalando que se unha formación política "está a negociar cun deles e ao final non vai con eles por un quítame alá non sei que", ao final "estamos a dicir: oia ese é o que vale".\nSegundo César Mosquera no Bloque "dedicáronse a enredar" e por tanto "transmitimos unha mensaxe á sociedade de debilidade absoluta e de identificarnos cunha forza política das catro que xogaban en Madrid polo que ao final estabamos a pedir o voto para eles".\nO vicepresidente pontevedrés cre que o BNG "sempre esta lendo mal o partido".\nAgora, segundo incidiu César Mosquera, "hai que pensar no que se fixo mal e despois darlle unhas boas voltas e reformular", posto que o que necesita a formación nacionalista é, segundo o seu criterio, "frescura e claridade de formulacións", dixo, no convencemento de que "Galicia necesita unha forza nacionalista de verdade".\n"O peor que lle pode pasar a unha forza política ou a un goberno é que non sexa previsible"\nAsí, César Mosquera sinalou como exemplo que o BNG no concello de Vigo foi "máis institucionalista que o retrato do rei do salón de plenos, pero tres meses despois somos os máis anti todo. Así estamos a despeitear a todo o mundo e soltando votos por todos lados".\n"O peor que lle pode pasar a unha forza política ou a un goberno é que non sexa previsible", apostilou.\nEn ton de broma, o vicepresidente da Deputación de Pontevedra comentou que o BNG é unha forza "tremendamente eficaz" porque "en Vigo empeñámonos en non sacar representación e conseguímolo, mentres que en Pontevedra o PSOE fixo o mesmo e non o conseguiu".\nEtiquetas: bng, deputación, psoe


Unai Silva e Arlet Ortiz, sen opción de medalla no Mundial Júnior de taekwondo - Pontevedra Viva\nArlet Ortiz, no Campionato do Mundo Júnior en Tunes\nXoves 12 de Abril, 2018 ás 19:38 do Xoves 12 de Abril, 2018\nAcabou a participación de Unai Silva (Mace Sport de Pontevedra) e Arlet Ortiz (Mat's de Marín) no Campionato do Mundo Júnior de Taekwondo que se está disputando estes días na localidade tunisiana de Hammamet.\nA primeira en entrar en competición foi Arlet na categoría de -52 quilos, celebrada durante a xornada do mércores, e despois de que a marinense buscase tamén en Tunes a fin de semana sen éxito a clasificación para os Xogos Olímpicos da Mocidade.\nFóronlle mellor esta vez as cousas á representante do Mat' s, que avanzou ata os oitavos de final da competición mundialista pero que non puido meterse na pelexa polas medallas tras caer contra Ozoda Sobirjonova (Usbequistán) por 4 a 10, nun combate igualado que non se decidiu ata o terceiro asalto.\nAntes superara en primeira rolda á exipcia Talla Roshdy por un claro 13-5 e á mexicana Sofía Lazos nunha dura pelexa na que tivo que remontar para impoñerse por 7 a 6.\nPola súa banda, este xoves foi a quenda do pontevedrés Unai Silva na categoría de -68 quilos, superando con éxito o seu enfrontamento de primeira rolda contra o croata Patrik Pavlekovic, sendo moi superior ao seu rival para marcar un 22-6 ao seu favor.\nCon todo na segunda rolda esperaba un duro rival, o bielorruso Ivan Paulouski, que levou o combate a un ritmo moi alto que o deportista do Mace Sport non foi capaz de contrarrestar, quedando eliminado ao perder por 12 a 21.\nCinco medallas para o taekwondo pontevedrés nos Campionatos de España Cadete e Sub-21\nO taekwondo galego e mexicano estreita lazos no CGTD


Tetis (nereida) - Wikipedia, a enciclopedia libre\nnereida, nai de Aquiles\nNa mitoloxía grega, Tetis foi unha nereida, a máis famosa das cincuenta fillas do Vello do Mar Nereo e da oceánide Doris (ou Dóride) , e neta da titánide do mesmo nome, Tetis, esposa de Océano. Tamén existe unha tradición que a fai filla do centauro Quirón .\nTetis implora a Zeus axuda para o seu fillo Aquiles (Ingres, 1811)\nA súa sona débese, principalmente, a ser a nai do heroe Aquiles.\n2 Voda con Peleo\n3 Nacemento de Aquiles\n4 Aquiles en Troia\nCriouna a deusa Hera, que á súa vez fora criada pola oceánide Tetis, filla de Urano, de onde xorde unha estreita amizade entre Hera e Tetis, que se manifestará en diferentes episodios mitolóxicos. Así, cando Zeus botou do Olimpo abaixo a Hefesto, fillo de Hera, foi Tetis quen o recolleu e criou xunto con Eurínome .\nTamén se conta que Hera lle pediu que salvagardara a nave Argo, dos Argonautas, cando estes tiveron que pasar polo paso das Simplégades, entre os monstros Escila e Caribdis, e foi a propia Tetis a que gobernou o barco durante esta travesía .\n"Tralas Sereas agardaban á nave Caribdis, Escila e as rochas Errantes, sobre as que se veía erguerse un denso lume e fume. Pero Tetis, coa axuda das Nereidas, a petición de Hera, fixo pasar a nave por medio delas".\n(Pseudo-Apolodoro: Biblioteca mitológica I, 9. 25)\nVoda con PeleoEditar\nA lenda conta que tanto Zeus como Poseidón intentaron seducir a Tetis pero, cando souberon que a titánide Temis profetizara que calquera fillo de Tetis sería máis poderoso que o pai , os deuses prefiriron renunciar e permitir que se casara cun mortal. Dise tamén que fora Prometeo quen augurou que o fillo de Zeus e Tetis chegaría a ser o señor dos ceos . Finalmente, Ovidio di que esta profecía foi cousa de Proteo, outro Vello do Mar, capaz de predicir o futuro: "O vello Proteo dixera a Tetis: 'Deusa das ondas, concibe; serás nai dun mozo que coas súas xestas superará as fazañas do seu pai e será considerado máis grande que el'" .\nOutra tradición di que Tetis se negou ós amores con Zeus para non porse a mal con Hera, que sería a esposa de Zeus, e aquí estará a razón pola que Zeus, ofendido, xurara que Tetis nunca casaría cun inmortal . Homero recolle así a reacción de Tetis, desairada e humillada ó verse obrigada a casar cun home mortal:\n"¿Acaso hai deusa algunha, de cantas moran no Olimpo, que soportara nas súas entrañas aciagas desgrazas como os tristezas que o Crónida Zeus me enviou a min por riba do resto? Pois entre tódalas divindades mariñas eu fun a única á que Zeus someteu a un mortal, ó Eácida Peleo, tendo que soportar o leito dun ser humano en contra da miña vontade".\n(Homero: Ilíada XVIII, 429-436)\nPeleo inmobiliza a Tetis mentres dorme\nCando Quirón soubo que os deuses renunciaran a Tetis, convenceu ó seu discípulo Peleo, fillo de Éaco, para que a pedise en matrimonio; outra versión conta que os deuses enviaron a Iris a buscar un mortal que quixera casar con ela, e Iris foi pedir consello a Quirón, que se distinguía pola súa sabiduría. Finalmente, tamén se di que foi a propia Hera a que escollera casala co "máis noble dos mortais" e mandou a Iris onda Quirón para que preparara a Peleo para a voda .\nComo fora que Tetis se negaba, ou ben porque o mesmo Quirón sospeitara que Tetis se negaría a casar cun mortal, Quirón aconsellou a Peleo que fose onda ela cando estivese dormida, nunha cova dun illote de Tesalia, e que a atase fortemente, sen deixarse impresionar polas transformacións que experimentara . Efectivamente, Tetis converteuse primeiro en lume, logo en auga, logo en león, logo en serpe e, finalmente, en xiba, que o cubriu de tinta, pero Peleo non a soltou ata que recuperou a forma humana e aceptou casar con el.\n"Apenas se abalanzara Peleo sobre a doncela, Tetis empezou a cambiar de formas, ata que se decata de que o seu corpo está ben asido e cos brazos estendidos en cruz. Entón por fin deu un laído e di: 'Coa axuda divina, ti ganas', e mostrouse como Tetis, e como Tetis abrázaa o heroe, logra o seu desexo e préñaa do gran Aquiles".\n(Ovidio: Metamorfosis XI, 260-265)\nHera organizou a voda de Tetis e Peleo por todo o alto, invitando á cerimonia no monte Pelión a tódolos deuses do Olimpo, que asistiron sentados en cadanseu trono. Hera levantou o facho nupcial, Zeus entregou á noiva e Ganimedes serviu o néctar ós asistentes. As Musas cantaron e as Nereidas danzaron. Invitados por Quirón, tamén estiveron presentes numerosos centauros augurándolles boa fortuna.\nOs deuses, conxuntamente, regalaron ó noivo unha espléndida armadura dourada, e Poseidón engadiu dous cabalos veloces e inmortais, Balio e Xanto, fillos de Céfiro, o Vento do Oeste, e Podarge; Quirón regaloulle unha lanza de freixo. Pasado o tempo, Peleo entregoulle ó seu fillo Aquiles, cando este marchou á Guerra de Troia, a armadura, a lanza e os cabalos inmortais.\nPero a deusa Eris (ou Éride), a Discordia, non fora invitada e, como forma de vinganza deixou sobre a mesa unha mazá de ouro coa inscrición "Para a máis bela"; ou ben deixouna rodar ós pés de Hera, Atenea e Afrodita, cando estas estaban a falar tan tranquilas. Esta mazá e a decisión de Paris , que elixiu a Afrodita como a máis fermosa, foi a orixe da Guerra de Troia, pois a deusa prometeulle o amor de Helena, a muller mortal máis fermosa.\nNacemento de AquilesEditar\nA Educación de Aquiles por Quirón (Herculano, s. I, Museo Arqueolóxico, Nápoles)\nPeleo e Tetis tiveron sete fillos, pero Tetis procedía a queimalos para sacarlles a parte mortal herdada do pai, o que obviamente provocaba a súa morte. Así que Peleo, sospeitando algo, vixiou a Tetis tralo nacemento do sétimo fillo, Aquiles , ata que a viu repetir a operación, poñéndoo ó lume e esparexendo sobre el ambrosía. Nese momento, Peleo saíu do seu agocho e arrebatoulle o fillo, xusto no momento en que xa fixera inmortal todo o seu corpo excepto o talón, por onde o suxeitaba . Segundo outra tradición, Tetis intentaba facer inmortal ó seu fillo mergullándoo nas augas da lagoa Estixia, que circunda o Hades, suxeitándoo polo talón, co que o resultado sería o mesmo.\nTetis enfureceuse e abandonou a Peleo para regresar ó fondo do mar  , aínda que non se desentendería do futuro de Aquiles. Foi neste momento cando Tetis ou Quirón lle deron nome ó fillo, Aquiles, que significa sen labios (de a (privativa) e kheile, labios), pois aínda non puxera os labios no seu peito; segundo Pseudo-Apolodoro, o seu nome anterior era Ligirón. Sen nai, Peleo confiou a educación do fillo nas mans do centauro Quirón, quen o ensinou a tocar a lira e a loitar, e que o alimentaba con entrañas de leóns e porcos bravos e medula de osos.\nAquiles en TroiaEditar\nCando Aquiles tiña tan só nove anos, o adiviño Calcas prognosticou que Troia nunca sería conquistada se o exército grego non contaba coa axuda do heroe. Pero Tetis coñecía un augurio que anunciaba a súa morte prematura na guerra , e decidiu ocultalo na corte do rei de Esciro, Licomedes, disfrazado de muller e oculto entre as fillas deste. Alí viviu Aquiles durante varios anos ata que, ó coñecer a profecía de Calcas, Odiseo e Diomedes  foron buscalo e recrutárono para a batalla.\nTetis arma ó seu fillo Aquiles (Giulio Romano, s. XVI)\nAínda así, Tetis intentou disuadir ó fillo de que fose á guerra e, unha vez asumida a súa decisión, protexeuno canto puido. Mandou con el ó seu preceptor Fénix para que evitara que cometese ningún erro . Prohibiulle que fose o primeiro en desembarcar ó chegar a Troia, pois estaba anunciado que quen o fixera sería tamén o primeiro en morrer . Aquiles desembarcará en segundo lugar, á cabeza dos seus mirmidóns.\nTetis deulle armas a Aquiles para loitar en Troia, e trala morte do seu amigo e amante Patroclo pediu a Hefesto que lle fixera unha nova armadura  (pois Patroclo vestía as armas de Aquiles e foron capturadas polos troyanos). Cando, xa ó final da Guerra, o rei Agamenón arrebatoulle a súa concubina Briseida tras verse obrigado a devolver a Criseida ós troianos, Aquiles ofendeuse e abandonou a batalla, pedindo a Tetis que intercedese ante Zeus para que este favorecese ó exército troiano.\nTetis implora a Zeus axuda para o seu fillo (Anton Losenko, 1737-1773)\n"Entón tomou asento fronte a el, coa man esquerda aferrouse ós seus xeonllos, e mentres coa dereita tomábao polo queixo, ó soberano fillo de Crono, a Zeus, dirixiulle esta súplica: Padre Zeus... honra ó meu fillo... Víngao ti, Zeus olímpico, mentres tanto dá poder ós troianos pero só ata que os aqueos rindan tributo ó meu fillo e o colmen de honores".\n(Homero: Ilíada I, 500-511)\nIgualmente, intentou inutilmente disuadir a Aquiles de que matara a Heitor pois sabía que, tras facelo, el mesmo ía morrer ó pouco.\n"Breve, meu fillo, será o teu destino segundo o que anuncias, pois inmediatamente despois do de Heitor, o teu fado está fixado".\n(Homero: Ilíada XVIII, 95-97)\nTrala morte de Aquiles, Tetis seguirá protexendo ó fillo deste, Neoptólemo, que tamén participaba heroicamente na Guerra de Troia. E unha vez conquistada e arrasada a cidade, aconselloulle que delongara uns días o regreso a Ténedos . Esta precaución salvouno do desastre que acompañou á volta dos outros reis aqueos, por causa das tormentas enviadas por Atenea que, por exemplo, afundiron tódalas naves de Menelao.\nProcesión dos deuses para asistir á voda de Tetis e Peleo (Vaso François, c. 570 a.C., Museo Arqueolóxico de Florencia)\nNa Ilíada, Homero describe a Tetis como a de pés de prata (I, 538, 556; XVIII, 381; XIX, 29), de fermosas trenzas (XVIII, 406) ou de longo peplo  (XVIII, 427).\nA escena do sometemento de Tetis por Peleo foi amplamente representada, desde o século VI a.C, na cerámica, que reflicte as transformacións da deusa na súa resistencia ó acoso de Peleo. O debuxante neoclásico inglés John Flaxman pintouna transformada en serpe.\nO momento seguinte, a voda, tamén se reflicte na cerámica clásica grega, como por exemplo no chamado Vaso François que recolle, entre as súas numerosas escenas, a chegada do cortexo dos deuses á casa de Peleo, pero para os artistas resultou máis interesante o episodio da mazá de ouro coa que Eris sementou a discordia entre as deusas presentes, se ben a famosa mazá non se representa ata a Época Helenística . Este será o momento que mostran as obras modernas (Giulio Romano, 1531; Rubens, 1636, etc.).\nA pintura (e mosaicos) en tódolos tempos, recolle a consecuencia deste episodio, o Xuízo de Paris, con escasas variacións, seguindo a descrición que fai Apuleio en O asno de ouro, coa presenza de Paris, Hermes (que porta a mazá) e as tres deusas, Hera, Atenea e Afrodita, máis ou menos núas segundo o momento histórico. Así, na Idade Media represéntanse como tres damas, vestidas, simbolizando o poder, o éxito militar e o amor, pero a partir do século XV xa se pintan sistematicamente núas (especialmente a partir de Rafael (1515).\nOutro episodio de grande éxito na arte será a cólera de Aquiles e a imaxe de Tetis suplicando a Zeus que axude ó troianos ata que Agamenón recoñeza os méritos do seu fillo Aquiles, no que destaca o cadro de Dominique Ingres titulado Tetis implorando a Xúpiter (1811, Museu Granet).\n"Entón tomou asento fronte a el. Coa man esquerda aferrouse ó seus xeonllos e, mentres coa dereita tomábao polo queixo... dirixiulle esta súplica.\n(Homero: Ilíada I, 500-503)\nE tamén o encargo de Tetis a Hefesto dunha nova armadura para Aquiles será fonte de inspiración para os artistas desde os ceramistas gregos ata pintores e escultores da arte Moderna e Contemporánea, que representarán os sucesivos momentos do episodio: cando Tetis se presenta no Olimpo ante Hefesto e lle pide unha armadura para o fillo; Hefesto fabricando a armadura; Tetis transportándoa polo aire ata Troia e Tetis entregándolla a Aquiles .\nTetis acompañada por Tritón\nPeleo captura a Tetis, que se transforma en serpe e en león (c. 500 a.C.)\nPeleo captura a Tetis, transformada en león (Rotterdam, 1740-1780)\nVodas de Peleo e Tetis (Rubens, 1636)\nTetis intentando inmortalizar a Aquiles (Johann Balthasar Probst, s. XVII-XVIII)\nTetis confía a Aquiles ó coidado de Licomedes e as súas fillas (miniatura, c. 1400)\nAquiles despídese de Tetis e de Quirón (s. XVI)\nTetis recibe de Hefesto o escudo de Aquiles (Pompeia, s. I)\nTetis transporta as armas a Aquiles (William Theed o Vello, 1804-1812)\nTetis entrega as armas a Aquiles (crátera de figuras vermellas, 470-460 a.C.)\nAquiles chora a morte de Patroclo e é consolado por Tetis (George Dawe, 1803)\n↑ "Numerosas deusas naceron no estéril mar de Nereo e Dóride, de fermosa cabeleira, a filla de Océano, río perfecto: ... Tetis..." (Hesíodo: Teogonía 240-244).\n↑ Grimal, s. v. Tetis.\n↑ Zeus botouno fóra do Olimpo a causa da súa fealdade, ou ben por intervir fronte a el en defensa de Hera. Pero o propio Hefesto explica a Tetis que fora Hera, a súa nai, avergoñada pola súa coxeira: "Temible e digna de honores é a deusa que nos visita, pois é a que me curou da dor que me causou a caída cando fun lanzado ó lonxe por vontade da miña nai, esa cara de cadela, que desexaba terme oculto a causa da miña coxeira" (Homero: Ilíada XVIII, 393-398).\n↑ Segundo Apolonio de Rodas (IV, 920-962), Tetis e as Nereidas pasáronse o barco dunhas a outras polo aire, ata superar o perigo.\n↑ Pseudo-Apolodoro III, 13, 5. Outra versión di que foran as Moiras as autoras de tal agoiro (Graves, px. 298).\n↑ Variante citada por Pseudo-Apolodoro, sen indicar a súa fonte: "Algúns afirman que cando Zeus se dispoñía a facerlle o amor, Prometeo díxolle que o fillo que lle nacera dela reinaría sobre o ceo" (III, 13, 5); Hixino engade ó respecto que Zeus, agradecido pola advertencia, enviou a Heracles a liberar a Prometeo (Fábulas 54).\n↑ Metamorfosis XI, 221-223.\n↑ Apolonio de Rodas: Argonáuticas IV, 790-798.\n↑ Graves, px. 298.\n↑ Como as outras divindades mariñas, Tetis tiña a capacidade de transformarse en calquera animal ou cousa que quixera.\n↑ Paris estaba considerado como o máis fermoso dos mortais e por iso Zeus deixou nel a responsabilidade da elección.\n↑ Outras versións aseguran que tiveron sete fillos antes de nacer Aquiles, e que intentaba facelos inmortais botándoos ó lume ou a caldeiros de auga a ferver.\n↑ De aí que o talón fose a única parte débil de Aquiles (e de aí a expresión popular de talón de Aquiles como a "parte vulnerable de algo ou de alguén" (DRAG).\n↑ Tamén se di que criou o fillo no palacio de Peleo, axudado por Fénix, fillo de Amíntor (e que logo o acampañará na guerra de Troia) ou por Quirón.\n↑ A residencia de Tetis no fondo do mar queda confirmada cos seguintes versos de Homero en ocasión da cólera de Aquiles: "A súa soberana nai, que se atopaba sentada nas profundidades mariñas xunto ó seu vello pai, escoitoino e, como brétema de cedo, emerxeu velozmente do mar escumoso e foi sentarse fronte a el" (Iliada I, 356-360). Unha vez que Zeus acepta a petición de Tetis de apoiar ós troianos, "ela mergullouse dun salto nas profundidades do mar desde o resplandecente Olimpo" (I, 531-533).\n↑ A alternativa era unha longa vida, pero sen gloria, ou unha vida curta pero gloriosa. Loxicamente, Aquiles escolleu esta segunda opción, que a nai intentaría evitar.\n↑ Ou Odiseo e Néstor, segundo outras fontes.\n↑ Fénix era fillo de Amíntor e Hipodamía, os reis de Beocia. Xunto ó centauro Quirón participou na educación de Aquiles.\n↑ E así foi, morrendo Protesilao baixo as frechas de Heitor en canto puxo o pé na praia. Hixino conta que este Protesilao era, realmente, Iolao, o fillo de Ificles, medio irmán de Heracles: "Segundo o oráculo, o primeiro dos aqueos que puxera o pé nas costas troianas, perecería. Cando os aqueos atracaron as naves, visto que os demais titubeaban, Iolao, fillo de Íficlo e de Diomedea, foi o primeiro en saltar desde a súa nave e ó instante Heitor matouno. Todos o chamaron Protesilao, por morrer o primeiro" (Hixino: Fábulas 103, 1). Tamén existe a tradición contraria: Protesilao sobrevive á guerra e regresa a Grecia levando como escrava a Etila, irmá de Príamo (Graves, px. 712).\n↑ Homero describe con todo detalle a ornamentación do escudo (Ilíada XVIII, 477-608).\n↑ Segundo outras tradicións foi o adiviño Héleno quen lle advirtiu e logo o acompañou na viaxe de regreso.\n↑ "Vestidura sen mangas empregada polas mulleres gregas, formada por unha tea que se abrochaba nos ombros cunha fibela e se cinguía ao corpo cun cinto, e facía caídas en punta por diante" (DRAG en liña, consultado o 30.04.2021).\n↑ Elvira Barba, px. 449.\n↑ As armas de Aquiles, María Isabel Rodríguez López, 2009 (en castelán).\nWikimedia Commons ten máis contidos multimedia na categoría: Tetis\nTheoi.com (en inglés)\nFicha do pélice do rapto de Tetis (Museo Arqueolóxico nacional) (en castelán)\nPicklmsimer, María Luisa: "La novia que llegó del mar", en Florentia iliberritana: Revista de estudios de antigüedad clásica, ISSN 1131-8848, Nº 1, 1990 (dispoñible en Dialnet.unirioja.es (en castelán)\nTraído desde «https://gl.wikipedia.org/w/index.php?title=Tetis_(nereida)&oldid=6073916»\nÚltima edición o 10 de maio de 2022 ás 05:55


Aprende a comer e realiza exercicio a diario: Obxectivos\nOs escolares deberán adquirir os coñecementos, habilidades, valores e actitudes necesarios para poder realizar as eleccións alimentarias saudables como consumidores responsables e por medio de decisións ben informadas.\nInvítaráselles tamén a reflexionar sobre a influencia da contorna (publicidade, dispoñibilidade de alimentos, industria alimentaria) nas eleccións individuais, nas súas consecuencias sobre o estado de saúde e na necesidade de desenvolver un comportamento crítico fronte á oferta alimentaria actual.\nSolicitaráselles a súa participación e consenso para deseñar entre todos e todas varias propostas de intervención destinadas a mellorar a oferta alimentaria da súa contorna e a informar e "educar" as súas familias.\nCon isto, espérase conseguir que o alumnado:\n1. Adquira habilidades prácticas para a vida diaria ( Interpreten a información da etiqueta nutricional no momento da adquisición e compra de alimentos, ...)\n2. Desenvolva o pensamento crítico por medio da auto-avaliación, a reflexión e a análise ( Valoren as consecuencias da publicidade nas súas decisións persoais á hora de elixir alimentos, ...).\n3. Busque solucións a través da coordinación e o consenso ( organicen equipos, xestionen recursos, propoñan alternativas, ...).\n4. Poida compartir o produto final con toda a comunidade educativa, fomentando a participación activa como consumidores responsables.\n- Modificar os hábitos alimentarios prexudiciais na poboación adolescente e adulta.\n- Coñecer as características dos alimentos.\n- Saber as recomendacións nutricionais por grupos de idade. O alumnado saberá avaliar correctamente (en base a uns criterios básicos establecidos previamente) a oferta alimentaria presente na contorna do mundo escolar (cafetería do centro educativo, restaurantes, despensa familiar, establecementos de comida rápida...).\n-Saber interpretar correctamente a información da etiqueta nutricional dunha mostra dos alimentos envasados que se ofrecen na contorna do mundo escolar (máquinas expendedoras de alimentos, quioscos, produtos alimentarios publicitados na TV, prensa escrita, valas publicitarias...).\n- Elaborar táboas de alimentos que permitan elaborar menús saudables para todos os días da semana en base aos criterios nutricionais establecidos previamente..\n- Valorar se son axeitados determinados modelos de consumo.\n- Coñecer as diferenzas entre os produtos ecolóxicos e convencionais.\n- Fomentar accións que procuren a unha análise crítica, con reflexións razoadas, sobre a influenza da publicidade de alimentos nas decisións de compra dos consumidores e sobre a oferta alimenticia que rodea o alumnado.\n- Elaborar propostas reais de cambio que favorezan unha mellora nos hábitos de consumo alimentario no seu contorno ( centro e familia) ou ben para organizar unha campaña publicitaria (carteis, "anuncios" youtube, concurso fotográfico....)\n- Concienciar sobre os beneficios da produción de calidade e ecolóxica.\n- Ser capaz de percorrer 1Km. diario, andando, correndo...\n- Conseguir realizar ao longo do curso o maior número de quilómetros, andando, correndo...\n- Axudar a controlar o peso excesivo e a obesidade reducindo a porcentaxe de graxa corporal.\n- Axudar a controlar o risco de padecer enfermidades cardiovasculares, presión elevada e diabetes.\n- Aumentar a densidade ósea facéndolles coñecer a necesidade de fortalecer esta parte do corpo.\n- Fortalecer a musculatura e mellorar a capacidade de facer esforzos sen fatiga.\n- Mellorar o estado de ánimo e diminuír o risco de estrés, ansiedade ou depresión.\n- Aumentar a autoestima e proporcionar o benestar psicolóxico.\n- Fomentar a sociabilidade.\n- Aumentar a autonomía e a integración social.


CG1 CG 1. Coñecer e aplicar coñecementos de ciencias e tecnoloxías básicas á práctica da enxeñaría industrial.\nCG2 CG 2. Posuír capacidade para deseñar, desenvolver, implantar, xestionar e mellorar produtos, sistemas e procesos nos distintos ámbitos industriais, empregando técnicas analíticas, computacionais ou experimentais apropiadas.\nCG3 CG 3. Coñecemento en materias básicas e tecnolóxicas, que os capacite para a aprendizaxe de novos métodos e teorías e os dote de versatilidade para adaptarse a novas situacións.\nCG4 CG 4. Capacidade de resolver problemas con iniciativa, toma de decisións, creatividade, razoamento crítico e de comunicar e transmitir coñecementos, habilidades e destrezas no campo da enxeñaría industrial.\nCG10 CG 10. Capacidade para traballar nun entorno bilingüe (inglés-castelán).\nCT13 CT13 Capacidade para comunicarse oralmente e por escrito en lingua galega.


Cidadáns está a comerse ao PP\nOs populares temen que un trompazo histórico consolide a Rivera como alternativa\n«Hai que recoñecer que a moza non o fai mal, pero benefíciase de que todos os medios de comunicación envórcanse no seu favor». Así xustificaba o mércores uno dos máximos dirixentes do PP a incesante sangría de votos que os populares están a sufrir en Cataluña en favor de Cidadáns. Máis aló do evidente intento de rebaixar a talla política da candidata do partido laranxa, Inés Arrimadas, esas palabras reflicten a impotencia coa que os populares empezan a asumir que as eleccións do día 21 vanse saldar cun trompazo histórico que pode carrexar graves consecuencias internas.\nHai dous meses, Rajoy deixou atónito ao seu propio partido cando, en lugar de impor un 155 longo en Cataluña para aplicar unha cirurxía radical que desmontase todo o aparello de poder ao servizo do independentismo, incluída TV3, apostou pola cirurxía menor de chamar de inmediato ás urnas. Houbo silencio, pero os críticos, Aznar o primeiro, fan cola para pasarlle factura si a cousa sae mal. E está a saír mal. García Albiol non funciona. A súa oratoria e as súas formas son do pleistoceno nunha campaña na que a partida se xoga nos medios audiovisuais e nas redes, pero tamén nas emocións. E aí Arrimadas está a demolelo. A maior demostración de que hai un problema de candidato é que aínda que o fondo do discurso do PP en Cataluña apenas difire do de Cidadáns, os populares están buscando o seu chan mentres os de Rivera parecen non ter teito.\nPero Rajoy tampouco está a sumar. Era perfectamente consciente de que estas non ían ser as eleccións do PP, pero alguén lle convenceu, para horror de calquera asesor de comunicación, de que reivindicándose como o home que matou a Liberty Valance por atreverse a aplicar o 155 conseguiría un resultado polo menos digno en Cataluña mentres reforzaba a súa posición no resto de España, que é no que pensa Rajoy, máis que na quimera dun Goberno constitucionalista na Generalitat que ve improbable.\nIceta a cambio de Orzamentos\nPero pode acabar sucedendo todo o contrario, porque, si confírmanse os datos do CIS -que dirixentes populares consideran perfectamente empeorables durante a campaña-, a imaxe dun partido de goberno en España que queda o último en Cataluña e non chega nin sequera ao 6 % pode ser demoledora para o futuro de Rajoy . Case a metade dos exvotantes do PP en Cataluña pensan xa en votar a Cidadáns . E subindo.\nA situación agrávase porque unha vitoria de Arrimadas nas catalás permitiría a Rivera disputarlle xa a Rajoy o liderado do centrodereita en toda España. Arrepiados ante esa hipótese, o mércores, no Congreso, dirixentes populares non ocultaban que, si desen os números, apostarían sen dubidalo pola vía Borgen constitucionalista. É dicir, por un Goberno catalán presidido polo socialista Miquel Iceta, e non por Arrimadas. Teñen xa incluso a coartada preparada. Respaldo ao PSC en Cataluña a cambio de apoio do PSOE aos Orzamentos en Madrid. Unha complicada carambola que lles permitiría salvar os mobles.\nMundó é a alternativa a Rovira como presidenciable de ERC.\nSi a falta de pegada de Albiol preocupa no PP, a nula preparación e a insolvencia de Marta Rovira, sumadas á constatación de que Junqueras non sairá de prisión como pouco ata febreiro, acenderon as luces de alarma en ERC. Os independentistas son conscientes de que seguir pondo o foco en alguén que non cesa de meter a pata é suicida. Por iso é polo que o exconselleiro de Xustiza Carlos Mundó, que acaba de saír de prisión, non só vaia a asumir un forte protagonismo no que resta de campaña, senón que moitos no seu partido empezan a pensar nel como futuro presidente da Generalitat. Aínda que tampouco é precisamente Demóstenes, a solidez da súa formación e o tépedo do seu carácter son a antítese da inestable Marta Rovira.\nIceta mantén nun compás de espera a todos os socialistas\nO hábil empeño do socialista Miquel Iceta en non pecharse ningunha porta en Cataluña á espera de que a caprichosa aritmética parlamentaria sitúelle nunha posición que lle permita ser clave para formar Goberno, o que sexa, mantén en albas ao PSOE, que garda extrema prudencia á espera de acontecementos. A campaña contrólase en Cataluña e o PSC non quere interferencias. Pero do que suceda en Cataluña dependerá que Pedro Sánchez siga en modo estadista ou vire ao populismo. De momento, nin convén ir á yugular de Catalunya en Comú, que pode ser necesario para un Goberno de esquerda con ERC, nin á de Cidadáns, ao que se pretende obrigar a apoiar si dan os números ao minoritario Iceta.\nCidadáns Inés Arrimadas Miquel Iceta ERC TV3